ትማሊ ንጉሆ፡ ክልተ ናይ ዩክረይን ወተሃደራዊ ጀላቡን ሓንቲ ጎታቲ ጀልባን ካብቲ ኣብ ጸሊም ባሕሪ ዝርከብ ወደብ ኦዴሳ ናብቲ ኣብ ባሕሪ ኣዞቭ ዝርከብ ማርዩፖል ክኸዳ ኣብ ዝተበገሳሉ፡ ሩስያ ነተን ጀላቡ ዓጊታተን ጥራይ ዘይኮነ፡ ናብ መጻብቦ ከርቺ`ውን ከይከዳ ከልኪላተን ኢላ ዩክረይን። ድሕሪኡ ሩስያ ጀላቡ ዩክረይን ናብ ማያዊ ዶባተይ ብዘይሕጊ ኣትየን ኢላ ድሕሪ ምኽሳሳ፡ ክልተ ናይ ኲናት ነፈርትን ክልተ ሄሊኮፕተራትን ብሃታሃታ ድሕሪ ምብጋስ፡ ኣብቲ ከባቢ ዝኾነ ናይ መራኽብ ምንቅስቓስ ከይካየድ ኣጊዳ። ድሒሩ ሓይሊ ባሕሪ ዩክረይን ከምዝበሎ እተን ጀላቡ ከምዝተሃርማን፡ ካብቲ ቦታ ክወጻ ኣብዝፈተናሉ እዋን ድማ ከምዘበላሸውወን ገሊጹ። ኣብቲ ፍጻመ ሽዱሽተ ኣባላት እተን ጀልቡ ከምዝተሃስዩ`ውን ዩክረይን ሓቢራ። ናይ ሩስያ ትካል ጸጥታ ከምዘረጋገጾ፡ ሓንቲ ካብተን ናይ ሓለዋ ጀልባታቶም ነተን ሰለስተ ናይ ዩክረይን ጀልባታት ንምሓዝ ሓይሊ ከምዝተጠቕመት ገሊጹ። ኣብቲ ህሞት ድማ ሰለስተ ናይ ዩክረይን ኣባላት እተን ጀላቡ ከምዝቖሰሉ ኣፍሊጡ። ዩክረይን ከምዝበለቶ፡ ቅድሚ ነተን ጀላቡ ምንቅስቓሳ፡ ነተን ጀላቡ ናብ ማርዮፖል ከተንቀሳቕሰን መደባት ከምዘለዋ ሓቢራ ከምዝነበረት ኣፍሊጣ። ምንጪ ስእሊ, Photoshot ናይ ማሕበረሰብ ዓለም ግብረ-መልሲ`ከ ከመይ ነይሩ?
